CELEX: 62021TN0371
Language: da
Date: 2021-06-29 00:00:00
Title: Sag T-371/21: Sag anlagt den 29. juni 2021 — WV mod EU-Udenrigstjenesten

18.10.2021   
            
            
               DA
            
            
               Den Europæiske Unions Tidende
            
            
               C 422/17
            
         
      Sag anlagt den 29. juni 2021 — WV mod EU-Udenrigstjenesten
      (Sag T-371/21)
      (2021/C 422/24)
      Processprog: fransk
      
         Parter
      
      
         Sagsøger: WV (ved advokat É. Boigelot)
      
         Sagsøgt: Tjenesten for EU’s Optræden Udadtil
      
         Sagsøgerens påstande
      
      
                  —
               
               
                  Annulation af EU-Udenrigstjenestens ansættelsesmyndigheds afgørelse af 26. august 2020 og, om fornødent, af alle forberedende akter og afgørelser, hvorved denne besluttede at »[s]anktionen fjernelse fra tjenesten uden nedsættelse af pensionsrettigheder pålægges [fortroligt] (1), tjenestemand ved Tjenesten for EU’s Optræden Udadtil (EU-Udenrigstjenesten), i medfør af artikel 9, stk. 1, litra h), i bilag IX til vedtægten. Denne afgørelse har virkning fra den første dag i måneden efter datoen for underskriften«, reference [fortroligt], og meddelt samme dag ved e-mail af [fortroligt].
               
            
                  —
               
               
                  Sagsøgte tilpligtes at erstatte hele det tab, som sagsøgeren har lidt og vil lide som følge af vedtagelsen og gennemførelsen af denne anfægtede afgørelse og som følge af hele den påklagede adfærd, i forbindelse med hvilken denne afgørelse blev truffet, idet dette beløb foreløbigt og med forbehold for en forhøjelse under sagen efter ret og billighed er fastsat til 3 500 000 EUR.
               
            
                  —
               
               
                  Sagsøgte tilpligtes at betale sagsomkostningerne i overensstemmelse med artikel 134 i Den Europæiske Unions Rets procesreglement.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om, at de faktiske omstændigheder, som foreholdes sagsøgeren, ikke foreligger, om anvendelse af forkerte retsgrundlag, om tilsidesættelse af artikel 17, stk. 1, af artikel 21, stk. 1, af artikel 25, af artikel 55, stk. 1, og af artikel 60 i vedtægten for tjenestemænd i Den Europæiske Union (herefter »vedtægten«), om anlæggelse af åbenbart urigtige skøn, om manglende begrundelse, om tilsidesættelse af begrundelsespligten og af retten til forsvar og om tilsidesættelse af princippet »non bis in idem«.
               
            
                  2.
               
               
                  Andet anbringende om, at den disciplinære forfølgning er behæftet med formelle fejl og processuelle fejl, og bl.a. tilsidesættelse af artikel 1, artikel 2 og artikel 22, stk. 1, i bilag IX til vedtægten og af flere bestemmelser i Kommissionens afgørelse af 12. juni 2019 om almindelige gennemførelsesbestemmelser vedrørende administrative undersøgelser og disciplinærsager (de »almindelige gennemførelsesbestemmelser«), gentagne tilsidesættelser af retten til forsvar og bl.a. af artikel 41, stk. 2, i Den Europæiske Unions charter om grundlæggende rettigheder (herefter »chartret«), der sikrer retten for enhver til aktindsigt i de sager, der vedrører ham eller hende, tilsidesættelse af vedtægtens artikel 26, stk. 2, tilsidesættelse af uskyldsformodningen, af retten til at blive hørt, af chartrets artikel 41, stk. 1, og af den pligt til uvildighed, der er fastsat heri, af forordning 2018/1725 (2) samt af forordning 2001/10499 (3), tilsidesættelse af princippet om processuel ligestilling, der er tilknyttet det begreb om en retfærdig rettergang, der er sikret ved chartrets artikel 47, tilsidesættelse af omsorgspligten og af begrundelsespligten og anlæggelse af et åbenbart urigtigt skøn, tilsidesættelse af pligten til at foretage en upartisk, selvstændig og tilbundsgående undersøgelse, med henblik på at fremskaffe såvel belastende som diskulperende oplysninger, og tilsidesættelse af princippet om god tro og af princippet om god forvaltning.
               
            
                  3.
               
               
                  Tredje anbringende om tilsidesættelse af artikel 10 i bilag IX til vedtægten, af retssikkerhedsprincippet og af princippet om en forholdsmæssig sanktion samt tilsidesættelse af den berettigede forventning og anlæggelse af et åbenbart urigtigt skøn. Sagsøgeren har gjort gældende, at sanktionen ikke står i forhold til de faktiske omstændigheder, der er lagt til grund.
               
            
                  4.
               
               
                  Fjerde anbringende om tilsidesættelse af princippet om forbud mod forskelsbehandling, af vedtægtens artikel 12 og artikel 22b, af omsorgspligten og af vedtægtens artikel 24, om magtmisbrug og magtfordrejning, om tilsidesættelse af bestemmelserne i direktiv 2019/1937 (4), om tilsidesættelse af direktiv 2000/78 (5) og direktiv 2000/43 (6), om tilsidesættelse af pligten til loyalt samarbejde med Europa-Parlamentet og af Europa-Parlamentets beslutning af 1. juni 2017 om bekæmpelse af antisemitisme [2017/2692 (RSP)], af Rådets erklæring om bekæmpelse af antisemitisme af 2. december 2020, af artikel 2 TEU og artikel 3 TEU, af Den Europæiske Unions charter om grundlæggende rettigheder og af verdenserklæringen om menneskerettigheder, af FN-konventionen om afskaffelse af alle former for diskrimination imod kvinder, af den internationale konvention om afskaffelse af alle former for racediskrimination, af De Forenede Nationers konventioner om borgerlige og politiske rettigheder og om økonomiske, sociale og kulturelle rettigheder og af den europæiske konvention til beskyttelse af menneskerettigheder og grundlæggende frihedsrettigheder.
               
            
         (1)  Fortrolige oplysninger udeladt.
      
         (2)  Europa-Parlamentets og Rådets forordning (EU) 2018/1725 af 23.10.2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT 2018, L 295, s. 39).
      
         (3)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT 2001, L 145, s. 43).
      
         (4)  Europa-Parlamentets og Rådets direktiv (EU) 2019/1937 af 23.10.2019 om beskyttelse af personer, der indberetter overtrædelser af EU-retten (EUT 2019, L 305, s. 17).
      
         (5)  Rådets direktiv 2000/78/EF af 27.11.2000 om generelle rammebestemmelser om ligebehandling med hensyn til beskæftigelse og erhverv (EFT 2000, L 303, s. 16).
      
         (6)  Rådets direktiv 2000/43/EF af 29.6.2000 om gennemførelse af princippet om ligebehandling af alle uanset race eller etnisk oprindelse (EFT 2000, L 180, s. 22).